text: Landgrunssáttmálin við Ísland og Noreg ruddar slóð fyri nýggjum jarðfrøðiligum kanningum norðanfyri
text: #000000
text: Í dag verður formligi sáttmálin um landgrunsmørkini norðan fyri Føroyar undirskrivaður í Stokkhólmi.
text: #000001
text: Sáttmálin merkir, at føroyski landgrunnurin veksur umleið 27.000 ferkilometrar, nakað tað sama sum tann íslendski, meðan tann norski landgrunnurin, sum fevnir um bæði Noreg og Jan Mayen, veksur umleið tvær ferðir so nógv her á leiðini.
text: #000002
text: Landgrunssáttmálin er úrslit av áralongum arbeiði, sum byrjaði við landgrunsverkætlanini í 2002. Henda ríkisverkætlan fevnir samanlagt um fimm geografisk økir uttan fyri 200 fjórðingamørkini, tvey kring Føroyar og trý kring Grønland. Jarðfeingi og danski jarðfrøðistovnurin GEUS stóðu í felag fyri at savna inn neyðugar dátur og fyrireika próvførsluna, sum við støði í Havrættarsáttmálanum varð latin Landgrunsnevndini hjá ST í 2009 fyri norðara landgrunnin og 2010 fyri sunnara landgrunnin kring Føroyar.
text: #000003
text: Ein fyribils avtala um býtið av landgrunninum uttan fyri 200 fjórðingamørkini norðan fyri Føroyar varð gjørd millum Føroyar/Danmark, Ísland og Noreg longu í 2006. Hon varð treytað av tilmælunum frá Landgrunsnevndini til tey trý londini, grundað á teirra próvførslur, sum tey hvør í sínum lagi lótu inn.
text: #000004
text: Eftir at Landgrunsnevndin gjørdi síni tilmæli, sum í høvuðsheitum tók undir við landgrunskrøvunum frá øllum trimum londunum, hava hesi gjørt endaligar semjur, sum nú verða staðfestar í Stokkhólmi av teimum avvarðandi uttanríkisráðunum.
text: #000005
text: Økið, talan er um, er nógv djúpari enn vanligi landgrunnurin kring Føroyar, umleið 2.000-4.000 m. Roknað verður ikki við, at kolvetni kunnu finnast har í stórum nøgdum, men tað er ikki óhugsandi, at onnur ráevni, til dømis mangan og kopar, men eisini ymisk sjáldsom jarðsløg (rare earth elements) kunnu finnast her á leiðini. Hesi verða millum annað nýtt í hátøkniídnaðinum.
text: #000006
text: Enn er lítið gjørt av jarðfrøðiligum kanningum á leiðini, men tað kann hugsast, at tílíkar innleiðandi kanningar kunnu gerast tey komandi árini í samstarvi við grannalondini. Í hesum sambandi kann nýggja havrannsóknarskipið spæla ein virknan leiklut. Tað verður útgjørt við fleirstráluekkoloddi og lættari seismiskari útgerð, sum kann brúkast til endamálið.
text: #000007
text: Jarðfrøðingar hittast í Føroyum um havbotnin í Evropa
  Setrið og Jarðfeingi halda skeið í Singapor
  Alment tiltak við NASA-astronauti og rúmdartøkni
  Landgrunsnevnd Sameindu Tjóða í Kongshøll
  Áhugaverdur fyrilestur í Kongshøll mikudagin 12. apríl kl. 14:00
  Nýggj vitan um grundvatn og týdningurin av hesum fyri jarðhitanýtslu
  Fyrsta brunnboraraskeiðið av á hesum sinni
text: #000008